作者:汪莘
標題:沁園春
內容:三十六峰，三十六溪，長鎖清秋。對孤峰絕頂，雲煙競秀，懸崖峭壁，瀑布爭流。洞裡桃花，仙家芝草，雪後春正取次遊。親曾見，是龍潭白畫，海湧潮頭。當年黃帝浮丘。有玉枕玉床還在不。向天都月夜，遙聞鳳管，翠微霜曉，仰盼龍樓。砂穴長紅，丹爐已冷，安得靈方聞早修。誰知此，問原頭白鹿，水畔青牛。